Dzelzsgriezēja iela

Dzelzsgriezēja iela ir jaunizveidota iela Liepājā, Jaunās pasaules apkaimē. Pēc plāna, tā sākas topošajā apļveida krustojumā ar Parka ielu un Eksporta ielu, stiepjas austrumu un ziemeļaustrumu virzienā un beidzas krustojumā ar Meldru ielu. Ielas kopējais garums ir aptuveni 1880 metri.

Dzelzsgriezēja iela izveidota bijušās rūpnīcas "Liepājas metalurgs" teritorijā — topošajā Liepājas industriālajā parkā. Tās nosaukumu, tāpat kā citu jaunizveidotu ielu nosaukumus, liepājnieki izvēlējās balsojumā 2025. gada jūlijā, un Liepājas valstspilsētas pašvaldības dome to apstiprināja 21. augustā.

Ielas nosaukumu iedvesmojusi leģendārā grupas "Līvi" dziesma, un šo nosaukumu industriālā parka kartē simboliski piestiprināja dziesmas "Dzelzsgriezējs" mūzikas autors Ainars Virga.

2025. gadā Dzelzsgriezēja iela izbūvēta posmā no Inženieru ielas līdz Meldru ielai. Šajā posmā iela ir klāta ar asfalta segumu, satiksmes kustība atļauta abos virzienos, pa vienu joslu katrā virzienā. Gar ielu tika izbūvēti gājēju un velosipēdu celiņi, pazemes inženierkomunikācijas un apgaismojums.

 Ielu savienojumi 
Dzelzsgriezēja iela ir savienota ar šādām ielām:
 Parka iela / Eksporta iela (plānots apļveida krustojums, vēl nav izbūvēts)
 Martena iela (plānots, vēl nav izbūvēts)
 Čuguna iela (plānots T veida krustojums)
 Inženieru iela (T veida krustojums)
 Meldru iela (T veida krustojums)

 Atsauces 

Kategorija:Ielas Jaunajā pasaulē (Liepāja)